ΑΠΟΦΑΣΗ ΤΗΣ ΕΠΙΤΡΟΠΗΣ της 7ης Οκτωβρίου 1998 σχετικά με την αίτηση που υπέβαλε η DIP Electronics Ltd για την επιστροφή δασμών αντιντάμπινγκ που έχουν εισπραχθεί επί ορισμένων εισαγωγών DRAM καταγωγής Ιαπωνίας [κοινοποιηθείσα υπό τον αριθμό Ε(1998) 2966] (Το κείμενο στην αγγλική γλώσσα είναι το μόνο αυθεντικό) (98/579/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 384/96 του Συμβουλίου, της 22ας Δεκεμβρίου 1995, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας (1), όπως τροποποιήθηκε τελευταία από τον κανονισμό (ΕΚ) αριθ. 905/98 (2), και ιδίως το άρθρο 11 παράγραφος 8,

Κατόπιν διαβουλεύσεων με τη συμβουλευτική επιτροπή,

Εκτιμώντας τα ακόλουθα:

Α. ΔΙΑΔΙΚΑΣΙΑ

(1) Ο κανονισμός (ΕΟΚ) αριθ. 2112/90 του Συμβουλίου (3) επέβαλε οριστικό δασμό αντιντάμπινγκ στις εισαγωγές ορισμένων τύπων ηλεκτρονικών μικροκυκλωμάτων γνωστών ως DRAM (δυναμικές μνήμες τυχαίας προσπέλασης), καταγωγής Ιαπωνίας. Το ύψος του εναπομένοντος δασμού ήταν 60 %.

(2) Στις 13 Ιουλίου 1995, η DIP Electronics Ltd. (εφεξής καλούμενη «η αιτούσα») υπέβαλε αίτηση για την επιστροφή ποσού [ . . . ] λιρών στερλινών (4) το οποίο είχε εισπραχθεί υπό μορφή δασμών αντιντάμπινγκ κατά την εισαγωγή DRAM καταγωγής Ιαπωνίας.

Η αιτούσα ισχυρίστηκε ότι τα περιθώρια ντάμπινγκ όσον αφορά τις DRAM που υπόκεινται σε δασμό αντιντάμπινγκ, ήσαν σημαντικά κατώτερα από το ποσοστό 60 % του εναπομένοντος δασμού που καθορίζεται με τον κανονισμό (ΕΟΚ) αριθ. 2112/90. Ωστόσο, η αίτηση δεν περιείχε στοιχεία που να αποδεικνύουν ότι οι δασμοί, τους οποίους αφορούσε η αίτηση επιστροφής, είχαν καταβληθεί.

Η αιτούσα ενημερώθηκε ότι, σύμφωνα με το άρθρο 11 παράγραφος 8 του κανονισμού (ΕΚ) αριθ. 384/96 όσον αφορά τις διατάξεις που διέπουν την έρευνα σχετικά με τις επιστροφές, η αίτηση θα πρέπει να θεωρηθεί ως απαράδεκτη εφόσον δεν περιλαμβάνει αποδεικτικά στοιχεία περί καταβολής των εν λόγω δασμών αντιντάμπινγκ.

Η αιτούσα απήντησε ότι η οικονομική της κατάσταση δεν της επέτρεπε να καταβάλει τους οφειλόμενους δασμούς αντιντάμπινγκ. Αν και της παρασχέθηκε και δεύτερη ευκαιρία να καταβάλει τους σχετικούς δασμούς, εντούτοις δεν το έπραξε.

(3) Στις 13 Αυγούστου 1997, η αιτούσα ενημέρωσε την Επιτροπή ότι η DIP Electronics Ltd είχε την πρόθεση να αναθέσει τη διαχείριση της επιχείρησής της σε σύνδικο κατ' επάγγελμα. Στη συνέχεια, η Επιτροπή πληροφορήθηκε ότι η αιτούσα προέβη σε εκκαθάριση με πρωτοβουλία των πιστωτών, στις 19 Αυγούστου 1997.

(4) Ο εκκαθαριστής, ο οποίος εκπροσωπεί την αιτούσα, έλαβε κοινοποίηση των πραγματικών περιστατικών και των εκτιμήσεων βάσει των οποίων επρόκειτο να απορριφθεί η αίτηση ως απαράδεκτη. Ο εκκαθαριστής δεν διατύπωσε παρατηρήσεις.

Β. ΠΑΡΑΔΕΚΤΟ

(5) Διαπιστώθηκε ότι οι δασμοί αντιντάμπινγκ των οποίων ζητείται η επιστροφή δεν έχουν καταβληθεί από την αιτούσα. Εφόσον βασική προϋπόθεση του παραδεκτού της αίτησης επιστροφής αποτελεί η προηγούμενη καταβολή των δασμών αντιντάμπινγκ, η αίτηση πρέπει να απορριφθεί ως απαράδεκτη,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Η αίτηση επιστροφής του συνολικού ποσού των [ . . . ] λιρών στερλινών η οποία υποβλήθηκε από την DIP Electronics Ltd, απορρίπτεται ως απαράδεκτη.

Άρθρο 2

Η παρούσα απόφαση απευθύνεται στο Ηνωμένο Βασίλειο και στην DIP Electronics Ltd, Sheraton House, Castle Park, Cambridge, CB3 0AX.

Βρυξέλλες, 7 Οκτωβρίου 1998.

Για την Επιτροπή

Leon BRITTAN

Αντιπρόεδρος

(1) ΕΕ L 56 της 6. 3. 1996, σ. 1.

(2) ΕΕ L 128 της 30. 4. 1998, σ. 18.

(3) ΕΕ L 193 της 25. 7. 1990, σ. 1.

(4) Επαγγελματικό απόρρητο.